Diari Oficial de la Generalitat Valenciana


Sumari del DOGV 6003, del 29-04-2009 (2009/4453)

RESOLUCIÓ de 10 de març de 2009, de la presidenta de l'Institut Valencià de l'Audiovisual Ricardo Muñoz Suay, per la qual es convoca un concurs públic per a la concessió d'ajudes a petites i mitjanes empreses per a la producció audiovisual de contingut artístic i cultural.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6003

Data del DOGV
:   29-04-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/4453


Data del document
:   10-03-2009

Organisme emissor
:   Institut Valencià de L'Audiovisual i de la Cinematografia Ricardo Muñoz Suay

Tipus de document
:   Resolució

Anàlisi jurídica

 Descriptors 

:   * producció audiovisual
    * ajuda pública
    * petita empresa
    * mitjana empresa
    * indústria audiovisual
    * suport econòmic

RESOLUCIÓ de 10 de març de 2009, de la presidenta de l'Institut Valencià de l'Audiovisual Ricardo Muñoz Suay, per la qual es convoca un concurs públic per a la concessió d'ajudes a petites i mitjanes empreses per a la producció audiovisual de contingut artístic i cultural. [2009/4453]
A fi d'impulsar la creació d'obres audiovisuals a la Comunitat Valenciana i la promoció de la cultura i de les empreses de producció audiovisual i de servicis a la Comunitat Valenciana, l'Institut Valencià de l'Audiovisual Ricardo Muñoz Suay (IVARMS) establix entre els seus objectius principals el suport al sector audiovisual valencià i a la creació d'obres audiovisuals de decidit contingut artístic i cultural, i que servisquen de foment de la cultura i l'idioma valencians, amb la concessió d'ajudes a la producció. Estes ajudes estan establides en l'article 8.3.b de la Llei 1/2006, de 19 d'abril, de la Generalitat, del Sector Audiovisual. Per tot això i d'acord amb l'article 49 de la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, per la qual s'aprova l'Estatut d'Autonomia de la Comunitat Valenciana, fent ús de les facultats que em conferix la Llei 5/1998, de 18 de juny, de Creació de l'Institut Valencià de l'Audiovisual Ricardo Muñoz Suay, modificada per Llei 16/2008, de 22 de desembre de mesures fiscals, de gestió administrativa i financera, i d'organització de la Generalitat (DOCV 5922, de 29 de desembre de 2008), i de conformitat amb la Llei 38/2003, de 17 de novembre, General de Subvencions, i la Llei 1/2006, de 19 d'abril, de la Generalitat, del Sector Audiovisual, resolc:
Primer
Es convoca un concurs públic per la concessió, a través de concurrència competitiva, d'ajudes a la producció audiovisual a la Comunitat Valenciana, i s'aproven les bases i els annexos pels quals es regixen les ajudes.
Segon
L'import global màxim de les ajudes és d'1.147.000 euros, dels quals 5.000 euros s'han d'abonar a càrrec de la línia SE804000 del capítol VII del pressupost de l'any 2009 de l'IVARMS, i el 1.142.000 euros restants a càrrec del pressupost del 2010.
Tercer
L'eficàcia de la present convocatòria d'ajudes queda condicionada a l'existència de crèdit adequat i suficient per a atendre-les en el pressupost de l'IVARMS per a l'any 2010. El pagament de l'anualitat de 2010 queda subordinat a l'existència de crèdit adequat i suficient en els pressupostos de l'IVARMS, d'acord amb el text refós de la Llei d'Hisenda Pública de la Generalitat Valenciana.
Quart
De conformitat amb el article 7.1 del Decret 147/2007, de 7 de setembre, del Consell, la present convocatòria queda condicionada a la decisió positiva de la Comissió Europea sobre compatibilitat amb el Mercat Comú, d'acord amb l'article 88 del Tractat. Notificat a la Comissió Europea davall el règim N 309/2008.
Cinqué
La present resolució produirà efectes des de l'endemà de la publicació en el Diari Oficial de la Comunitat Valenciana.
Sisé
D'acord amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i de Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant del president de l'IVARMS en el termini d'un mes a comptar des de l'endemà de la publicació de la present resolució.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació de la present resolució.
València, 10 de març de 2009.- La presidenta de l'Institut Valencià de l'Audiovisual Ricardo Muñoz Suay: Trinidad María Miró Mira.
ANNEX 1
Bases reguladores de la convocatòria pública per a l'adjudicació d'ajudes a petites i mitjanes empreses per a la producció audiovisual de contingut artístic i cultural a la Comunitat Valenciana
Capítol I
Bases comunes a totes les modalitats d'ajudes
1. Objecte de les ajudes
Les ajudes regulades per la present resolució tenen com a objecte el suport de la producció audiovisual de creació i de contingut artístic i cultural a la Comunitat Valenciana.
2. Modalitats
La convocatòria inclou les ajudes a la producció de llargmetratges documentals, de ficció i d'animació destinats a les sales d'exhibició cinematogràfica (capítol II), curtmetratges (capítol III), documentals de creació per a televisió en versió original en valencià (capítol IV) i sèries documentals per a televisió en versió original en valencià (capítol V) .
3. Beneficiaris
3.1. Dins dels límits pressupostaris i d'acord amb les condicions i els criteris establits en estes bases, poden obtindre estes ajudes les persones individuals i les petites i mitjanes empreses de producció valencianes inscrites en el Registre Administratiu d'Empreses Audiovisuals de la Comunitat Valenciana. També poden obtindre estes ajudes les petites i mitjanes empreses de producció de qualsevol estat membre de la Unió Europea o de l'Espai Econòmic Europeu (EEE) que es comprometen a obrir una seu o sucursal a la Comunitat Valenciana i a inscriure's en el Registre Administratiu d'Empreses Audiovisuals de la Comunitat Valenciana una vegada es concedisca l'ajuda.
3.2. Els projectes sol·licitants hauran de complir els requisits per a poder obtindre la consideració d'obres audiovisuals i cinematogràfiques valencianes d'acord amb l'article 10 de la Llei 1/2006, de 19 d'abril, de la Generalitat, del Sector Audiovisual. Seran desestimats els projectes que no complisquen les condicions per a obtindre la consideració d'obres audiovisuals i cinematogràfiques valencianes, les quals hauran de ser acreditades pel sol·licitant en el projecte. Els projectes beneficiaris hauran de sol·licitar i obtindre, una vegada realitzats, el certificat o títol d'obra audiovisual i cinematogràfica valenciana. En el cas de no fer-ho, es revocaran les ajudes concedides.
3.3. Únicament poden ser beneficiaris d'estes ajudes les persones individuals i les petites i mitjanes empreses (pimes) segons la definició establida en el Reglament (CE) núm. 70/2001 de la Comissió, de 12 de gener de 2001.
4. Sol·licituds. Requisits generals i normes de tramitació
4.1. El termini de presentació de les sol·licituds començarà l'endemà de la publicació de la present resolució en el Diari Oficial de la Comunitat Valenciana i acabarà en el termini d'un mes des de l'endemà de la publicació.
4.2. Les sol·licituds han de formalitzar-se en el model d'instància (annex 2), que es troba disponible en la pàgina web de l'IVARMS (www.IVARMS-lafilmoteca.es) i en les dependències administratives de l'IVARMS, i s'ha d'acompanyar de la documentació següent:
a) En el cas de no estar inscrita en el Registre Administratiu d'Empreses Audiovisuals de la Comunitat Valenciana: fotocòpia confrontada del DNI de la persona que actue com a representant de l'empresa, així com el document acreditatiu d'estar facultat per a exercir-ne la representació, d'acord amb l'article 32 de la Llei 30/1992, de Règim Jurídic de les Administracions Públiques i del Procediment Administratiu Comú, i el CIF de l'empresa. Declaració de les subvencions, ajudes, ingressos o recursos sol·licitats, percebuts o concedits i per percebre d'altres administracions o institucions públiques i privades per a la mateixa finalitat i que financen les activitats subvencionades, amb la justificació documental de l'import.
En el cas d'estar inscrita en el Registre Administratiu d'Empreses Audiovisuals de la Comunitat Valenciana: Annex 7. Declaració responsable de l'administrador de l'empresa en què es certifique que la documentació mencionada es troba depositada en l'expedient corresponent a l'empresa del Registre Administratiu d'Empreses Audiovisuals de la Comunitat Valenciana, i en què es declare també la vigència de la documentació i que les dades de l'expedient no han variat. Declaració de les subvencions, ajudes, ingressos o recursos sol·licitats, percebuts o concedits i per percebre d'altres administracions o institucions públiques i privades per a la mateixa finalitat i que financen les activitats subvencionades, amb la justificació documental de l'import.
b) Dades bancàries, número de compte, agència i nom de l'entitat en què el sol·licitant desitja rebre l'ajuda en el cas que li siga concedida. És necessari que el titular del compte corrent siga l'empresa sol·licitant de la subvenció.
c) Annex 8. Declaració responsable de complir la normativa sobre integració laboral de persones amb discapacitat, o l'exempció de la dita obligació, d'acord amb el que disposa l'article 7 de la Llei 11/2003, de 10 d'abril, de la Generalitat, sobre l'estatut de les persones amb discapacitat (DOGV número 4479, de 11.04.2003), i el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
d) Annex 3. Declaració responsable de no incórrer en cap de les prohibicions per a obtindre la condició de beneficiari especificades en el punt 2 de l'article 13 de la Llei 38/2003, de 17 de novembre, General de Subvencions, segons el model inclòs com a annex 3 en esta convocatòria.
e) Acreditació de l'empresa de posseir els drets pertinents de propietat intel·lectual sobre el guió i, si és el cas, els d'opció sobre l'obra preexistent.
f) En el cas de coproduccions, ha d'aportar-se una còpia compulsada del contracte de coproducció.
g) Sis exemplars del projecte, format per:
(Dels sis exemplars, un s'ha de presentar en suport paper i els altres cinc en suport CD-ROM o DVD. Els documents podran presentar-se en format PDF protegit (amb la possibilitat d'imprimir el document). Les imatges podran presentar-se en format JPG. Els vídeos podran presentar-se en format Windows Media Video (WMV). Els àudios podran presentar-se en format Windows Media Audio (WMA). Els projectes de llargmetratges han de presentar les sis còpies del guió en paper, a més d'incloure's en el CD-ROM o DVD. Els projectes amb versió original en valencià també hauran d'incloure el guió en versió castellana. Si en els CD-ROM o DVD faltara alguna documentació de la requerida en el punt 4.2.g, es consideraria com a no presentada i no es tindria en compte per a la valoració. En la mateixa situació es trobaran els CD-ROM o DVD que continguen alguna informació que no siga accessible per als membres de la comissió.)
1. Guió.
2. Sinopsi del guió (màxim 3 folis).
3. Historial professional de l'empresa productora.
4. Pressupost de la producció, segons el model que es facilitarà a l'IVARMS i que està disponible en la pàgina web www.ivac-lafilmoteca.es. En el cas dels curtmetratges, pressupost abreujat.
5. Pla de finançament raonat i degudament documentat a través de l'aportació, si n'hi ha, dels contractes o acords subscrits a l'efecte, amb una referència especial a les aportacions, subvencions o ajudes sol·licitades i/o rebudes d'altres administracions o institucions públiques o privades.
6. Pla de comercialització de la producció.
7. Pla de treball en què s'indique el temps de rodatge, les dates i les localitzacions. Atés el caràcter biennal de la convocatòria, s'hi ha d'indicar si la subvenció se sol·licita per a l'exercici de 2009 o de 2009-2010. S'hi ha d'indicar amb exactitud el nombre total de dies de rodatge/gravació, les dates i les localitzacions exactes, i el nombre de dies de rodatge/gravació a la Comunitat Valenciana.
8. Composició de l'equip artístic i tècnic. Amb presentació d'escrits de coneixement i interés per part dels principals components d'estos equips. Trajectòria professional de l'equip creatiu (director, guionista, director de fotografia i compositor de la música).
9. Empreses de servicis que participen en el projecte.
10. Còpies de contractes de coproducció, venda de drets a televisió, distribució, etc.
11. Annex 9. Informe detallat de l'empresa que acredite que el projecte complix les condicions per a obtindre la condició d'obra audiovisual i cinematogràfica valenciana d'acord amb l'article 10.2 de la Llei 1/2006, de 19 d'abril, de la Generalitat, del Sector Audiovisual.
12. Annex 10. Declaració responsable sobre els criteris de valoració.
Per a ser beneficiaris de les ajudes regulades en esta resolució, els projectes hauran de complir almenys dos dels criteris culturals següents:
- Que l'acció de l'obra audiovisual tinga lloc principalment a la Comunitat Valenciana.
- Que almenys un dels personatges principals estiga lligat a la cultura valenciana o a l'àmbit territorial lingüístic valencià.
- Que la versió original de l'obra audiovisual siga en valencià.
- Que el guió de l'obra audiovisual siga una adaptació d'una obra literària original.
- Que el tema de l'obra audiovisual forme part o es derive de la cultura o del patrimoni valencià o europeu.
- Que el tema de l'obra audiovisual es referisca a l'art o a un o a diversos artistes.
- Que el tema de l'obra audiovisual es referisca a personatges o a esdeveniments històrics.
- Que l'obra audiovisual tracte de temes actuals, culturals, socials o polítics d'interés per a la població de la Comunitat Valenciana.
- Que el tema de l'obra audiovisual faça referència a un esdeveniment de significació universal i d'interés, fictici o real.
- Que l'obra audiovisual utilitze el patrimoni arquitectònic, arqueològic o natural de la Comunitat Valenciana per a reflectir el context cultural europeu.
13. Annex 11. Declaració d'obra cultural.
4.3. Tota la documentació requerida juntament amb la sol·licitud, ha de dirigir-se a l'IVARMS i presentar-se en el seu registre, o ser enviada per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú. Amb la finalitat de facilitar la gestió administrativa, en el cas de presentar la documentació en un registre diferent del de l'IVARMS, podrà comunicar-se l'endemà per fax, telegrama o correu electrònic a l'Institut (IVARMS-lafilmoteca\_sbd@gwo.tq).
4.4. Qualsevol eventualitat o modificació que es produïsca en el projecte presentat haurà de ser comunicada a l'IVARMS en el termini de deu dies des que es produïsca. Vistos la modificació plantejada, els criteris per a la concessió de l'ajuda i la resta de condicions de la convocatòria, la corresponent comissió avaluadora, a través del director del IVARMS, modificarà l'ajuda concedida.
4.5. Si la sol·licitud no inclou totes les dades exigides o hi falta la documentació especificada en els punts a, b, c, d, e i f de la base 4.2, s'instarà l'interessat perquè en el termini de deu dies corregisca els defectes, amb l'advertència que si no ho fa es considerarà que ha desistit de la seua petició, d'acord amb l'article 71.1 de la Llei 30/1992, de 26 de novembre, després d'haver dictat una resolució prèvia en els termes previstos en l'article 42 de la llei mencionada. La documentació prevista en la base 4.2.g ha de presentar-se inexcusablement en el termini de deu dies hàbils comptats des de l'endemà de la publicació en el DOCV, i en el cas de no fer-ho es considerarà que l'interessat ha desistit de la seua petició.
4.6. L'IVARMS podrà sol·licitar a l'interessat la compareixença personal o l'aportació dels documents o de la informació que considere necessaris per a l'estudi del projecte per al qual sol·licita l'ajuda.
4.7. El contingut d'informació falsa o que no es corresponga amb la realitat en el projecte comportarà la desestimació automàtica i la no-valoració per part de la comissió, o, si és procedent, podrà produir-se la revocació de la subvenció concedida.
4.8. D'acord amb l'article 22.4 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions, la presentació de la sol·licitud de subvenció comporta l'autorització del sol·licitant perquè l'IVARMS puga obtindre de forma directa l'acreditació de les circumstàncies previstes en els articles 18 i 19 del mateix Decret a través de certificats telemàtics.
5. Característiques de les ajudes
5.1 En termes generals, l'import de les ajudes regulades en la present resolució no pot ser en cap cas d'una quantia que, aïlladament o en concurrència amb subvencions i ajudes d'altres administracions públiques o d'altres ens públics o privats, produïsca sobrefinançament. En el cas que se'n produïra, es reduiria l'import de l'ajuda fins al límit màxim corresponent.
5.2. Estes ajudes són incompatibles amb les ajudes concedides per la Generalitat a petites i mitjanes empreses del sector audiovisual de la Comunitat Valenciana per a la producció de programes seriats de televisió, amb les ajudes a les petites i mitjanes empreses del sector audiovisual de la Comunitat Valenciana per al foment de la producció audiovisual valenciana a través de la realització de telefilms i amb les produccions audiovisuals subvencionades que es realitzen en un gran format d'un o dos capítols per a l'emissió i dins de la categoria de ficció, que contribuïsquen a la promoció de la Comunitat Valenciana en els seus diversos aspectes (econòmics, culturals, comercials, industrials, etc.).
6. Adjudicació de les ajudes
6.1. Vist l'informe de la comissió avaluadora, el director de l'IVARMS haurà de formular la proposta de resolució provisional, que s'exposarà al tauler d'anuncis de l'IVARMS i en la pàgina web www.IVARMS-lafilmoteca.es. Passats deu dies, la vicepresidència de l'IVARMS haurà d'elevar la proposta de resolució definitiva a la presidència de l'IVARMS, el qual resoldrà l'adjudicació i l'import de les ajudes, així com la seua distribució per anualitats.
La resolució haurà de ser dictada en el termini màxim de sis mesos a partir de la publicació de la convocatòria. En el cas que la convocatòria no es resolguera en el termini establit, es considerarien desestimades totes les sol·licituds.
La resolució d'adjudicació de les ajudes serà publicada en el Diari Oficial de la Comunitat Valenciana, d'acord amb l'article 18 de la Llei General de Subvencions.
6.2. A partir de la data d'exposició de la proposta de resolució provisional, els beneficiaris disposaran d'un termini de deu dies per a presentar el certificat positiu d'estar al corrent en les obligacions tributàries i amb la Seguretat Social, d'acord amb els articles 18, 19, 22 i 23 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions.
En el cas de no presentar esta documentació, la comissió avaluadora haurà de redactar un nou informe en què exclourà els sol·licitants que no hagen complit dins del termini fixat l'obligació d'acreditar el compliment de les obligacions tributàries i amb la Seguretat Social establit en l'article 14.1.e de la Llei General de Subvencions.
6.3. En el cas que algun beneficiari no procedira a l'acceptació de l'ajuda concedida, que es produïra alguna renúncia o es revocara alguna subvenció, podria disposar-se de la quantitat resultant a través d'un informe nou de la comissió avaluadora, vist el qual la vicepresidència de l'IVARMS elevaria una nova proposta a la presidència de l'IVARMS, el qual hauria d'emetre una resolució que incrementara la quantitat concedida a algun dels beneficiaris o n'incloguera d'altres inicialment exclosos, sempre que estos hagueren aconseguit la valoració mínima d'acord amb els criteris valoratius previstos per a cada modalitat d'ajuda en els capítols II, III, IV i V de l'annex I d'estes bases.
6.4. En el cas que es produïren economies en una de les modalitats perquè no hi haguera prou sol·licitants o els projectes presentats no aconseguiren una valoració mínima amb l'aplicació dels criteris previstos per a cada una de les modalitats, podria disposar-se de la quantitat resultant, que es distribuiria entre les altres dos modalitats proporcionalment al seu import global inicial o segons disposara la comissió avaluadora corresponent.
La comissió avaluadora de cada una de les modalitats beneficiàries d'estes economies haurà de realitzar un informe nou basat en els criteris de valoració d'esta convocatòria, vist el qual la vicepresidència de l'IVARMS elevarà una nova proposta a la presidència de l'IVARMS, el qual emetrà una resolució que incremente la quantitat concedida a algun dels beneficiaris o n'incloga d'altres inicialment exclosos, sempre que estos últims hagen aconseguit almenys la mitat dels punts d'acord amb els criteris valoratius previstos per a cada modalitat d'ajuda.
6.5. Si, com a conseqüència d'allò previst en el punt anterior, la modalitat d'ajuda beneficiària de l'increment fóra la corresponent a la producció de llargmetratges documentals, de ficció i d'animació, la quantia total de l'ajuda després de l'increment hauria de respectar els límits establits en la base 13.2 del capítol II.
6.6. Preferència en la concessió de les ajudes
S'ha de complir el que disposa l'article 8 de la Llei 11/2003 de 10 d'abril, de la Generalitat, sobre l'estatut de les persones amb discapacitat, i l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
6.7. Seran desestimats els projectes que no tinguen contingut artístic i cultural d'acord al punt 4.2.g.12 d'esta convocatòria.
7. Acceptació de les subvencions
Una vegada concedida la subvenció, el beneficiari haurà de manifestar l'acceptació per escrit (d'acord amb el model que s'inclou en l'annex IV) en un termini no superior a un mes a partir de la publicació en el Diari Oficial de la Comunitat Valenciana de la concessió de l'ajuda. Una volta transcorregut el termini indicat sense rebre'n l'acceptació expressa, es declararà que el beneficiari ha perdut el dret a percebre la subvenció concedida.
En els casos que la subvenció siga biennal, el beneficiari haurà de presentar abans del 30 de desembre de 2009 un justificant dels Servicis Territorials de la Conselleria d'Economia, Hisenda i Ocupació d'haver constituït un aval o d'haver contractat una assegurança de caució per l'import de la subvenció assignat l'any 2009, en els dos casos en la forma i les condicions indicades en el Reial Decret 1098/2001, de 12 d'octubre.
8. Obligacions dels beneficiaris
8.1. Les obligacions que amb caràcter general establix l'article 47 del text refós de la Llei d'Hisenda de la Generalitat Valenciana per als beneficiaris de subvencions a càrrec dels pressupostos de la Generalitat i les que establix l'article 14 de la Llei 38/2003, de 17 de novembre, General de Subvencions.
8.2. Finalitzar l'activitat objecte de la subvenció durant l'any que s'especifique en el pla de treball corresponent, i la possibilitat d'acreditar el cost de la producció, o de la participació en el cas de coproducció, a través d'un informe especial d'auditoria de revisió del cost de la producció realitzat per auditors inscrits en el Registre Oficial d'Auditors de Comptes, que s'hauran de regir pel que disposa l'Orde CUL/3928/2006, de 14 de desembre, per la qual es dicten normes d'aplicació del Reial Decret 526/2002, de 14 de juny, pel qual es regulen les mesures de foment i promoció de la cinematografia i la realització de pel·lícules en coproducció, i s'establixen les bases reguladores d'estes mesures, o per la normativa que estiga en vigor, i, en tot cas, conforme als articles 30 i 31 de la Llei General de Subvencions.
Els beneficiaris d'ajudes per a curtmetratges podran presentar l'original o una fotocòpia compulsada de les factures o dels justificants de les despeses de producció el total de les quals siga igual o superior a l'ajuda concedida.
Els beneficiaris d'ajudes per a sèries documentals o documentals de creació per a televisió podran presentar originals o fotocòpies compulsades de les factures o dels justificants de les despeses de la producció el total de les quals siga igual o superior a l'ajuda concedida, i, si s'escau, un certificat de RTVV que acredite la recepció de la producció.
Els beneficiaris d'ajudes per a llargmetratges hauran d'acreditar el cost de la producció a través d'un informe especial d'auditoria de revisió del cost de la producció realitzat per auditors inscrits en el Registre Oficial d'Auditors de Comptes. En els casos en què el cost de la producció reconegut a través de l'auditoria per als llargmetratges siga inferior en més d'un 10% al presentat en el pressupost definitiu, s'aplicarà una reducció de la subvenció proporcional a la disminució.
8.3. Comunicar a l'IVARMS qualsevol eventualitat o modificació que puga afectar el desplegament de l'objecte de la subvenció en el termini de deu dies des que es produïsca.
8.4. Fer constar en els títols de crèdit de la producció audiovisual i en la seua publicitat i propaganda la col·laboració de l'IVARMS i la Generalitat incorporant el logotip que es facilitarà a l'IVARMS.
8.5. En el cas que el suport original de la producció subvencionada siga el fotoquímic, s'haurà d'entregar a l'IVARMS una còpia estàndard de projecció en format i versió original i en perfectes condicions per al compliment de les seues finalitats. L'entrega obligatòria de la còpia serà permutable per l'entrega amb duració indefinida (no en propietat) dels negatius d'imatge i so, la tira de llums i qualsevol altre document o registre que permeta una millor conservació del film.
Els llargmetratges hauran d'entregar una còpia de la producció en suport fotoquímic i una còpia de la producció en suport magnètic Betacam digital i DVD amb les dos llengües oficials de la Comunitat Valenciana.
Els curtmetratges hauran d'entregar una còpia en el sistema i format originals de producció, ja siga fotoquímic o electrònic, i una còpia de la producció en suport magnètic Betacam digital i dos DVD amb les dos llengües oficials de la Comunitat Valenciana. En el cas dels curtmetratges produïts amb sistemes electrònics, hauran d'entregar també la documentació i còpies dels fitxers d'imatge i so i postproducció necessaris per a assegurar-ne la conservació a llarg termini. Si el curtmetratge subvencionat és passat a suport fotoquímic es depositarà una còpia en este suport en l'Institut Valencià de l'Audiovisual.
Quan la versió original de la producció no siga en cap de les dos llengües oficials de la Comunitat Valenciana, la còpia entregada en suport fotoquímic haurà d'estar subtitulada en castellà. Esta còpia serà considerada de conservació i l'IVARMS se'n reservarà l'ús. En este cas també haurà d'entregar-se en Betacam digital i un DVD en versió original amb subtítols en castellà i una altra versió original amb subtítols en valencià.
Les sèries documentals i documentals de creació per a televisió hauran d'entregar la producció subvencionada en versió original en valencià en suport magnètic Betacam digital i DVD.
En tots els casos s'haurà d'entregar material gràfic de promoció de la producció subvencionada (cartells, fotografies, dossier de premsa, etc.), i s'hi haurà d'incloure una sinopsi i una fitxa tècnica i artística actualitzada, el model de la qual serà facilitat per l'IVARMS. També hauran d'entregar-se tots els materials i documents que permeten una millor conservació del film, especialment els relatius al treball de laboratori i etalonatge de la pel·lícula.
8.6. Comunicar a l'IVARMS la data d'inici i d'acabament del rodatge o la gravació. L'inici del rodatge o la gravació haurà de ser comunicat abans del 30 de juny de 2010. Una vegada transcorregut este termini sense haver rebut la notificació expressa, es declarà que s'ha perdut el dret a la subvenció concedida.
8.7. Comunicar per escrit, abans del 30 de juny de 2010, la renúncia a l'ajuda concedida quan no siga possible la realització de la finalitat per a la qual ha sigut concedida o el compliment de les condicions previstes en estes bases i en l'article 14 de la Llei 38/2003, de 17 de novembre, General de Subvencions.
8.8. Reintegrar l'import de l'ajuda, una vegada cobrada, en els casos previstos en l'article 37 de la Llei 38/2003, General de Subvencions.
8.9. És d'aplicació el règim sancionador establit en el títol IV de la Llei 38/2003, General de Subvencions.
8.10. Presentar en l'IVARMS el pressupost definitiu de l'obra audiovisual abans del 30 de desembre de 2009.
9. Justificació de la despesa (annex VI)
9.1. Els beneficiaris que hagen de justificar la totalitat o una part de la subvenció dins de l'exercici econòmic de l'any 2009, hauran de complir les obligacions establides en el punt 8 del present annex i presentar fins al 30 de novembre de 2009:
a) Acreditació del cost de la producció, o de la participació en el cas de coproducció, a través d'un informe especial d'auditoria de revisió del cost de la producció realitzat per auditors inscrits en el Registre Oficial d'Auditors de Comptes. L'estat del cost de la producció, així com la justificació de les partides relatives a llargmetratges, es regiran pel que disposa en l'Orde CUL/3928/2006, de 14 de desembre, per la qual es dicten normes d'aplicació del Reial Decret 526/2002, de 14 de juny, pel qual es regulen les mesures de foment i promoció de la cinematografia i la realització de pel·lícules en coproducció, i s'establixen les bases reguladores d'estes mesures, o per la normativa vigent en eixe moment. L'estat del cost de la producció, així com la justificació de les partides integrants relatives a curtmetratges, documentals de creació i sèries, s'hauran de regir pel que establix la present resolució, amb les especificacions indicades en el punt 8.2 d'este annex, i d'acord amb els articles 30 i 31 de la Llei General de Subvencions.
b) Justificant de l'IVARMS d'haver depositat les còpies indicades en la base 8.5 d'este annex. En el cas que hi haja deficiències tècniques en el material audiovisual entregat, el beneficiari disposarà d'un termini màxim i improrrogable de quatre mesos, comptats des de la data límit d'entrega, per a esmenar les deficiències i depositar en l'arxiu de l'IVARMS el material o les còpies en perfectes condicions.
c) Declaració actualitzada sobre subvencions sol·licitades, percebudes o concedides i per percebre d'altres administracions o institucions públiques o privades per a la mateixa finalitat, en què se'n justifique documentalment l'import, o bé una declaració que la informació sobre subvencions facilitada en la sol·licitud no ha variat des de la data de la presentació.
d) Autorització a la Generalitat Valenciana per a la utilització de la producció en les activitats relacionades amb la política de promoció de l'audiovisual valencià, que haurà d'omplir-se d'acord amb l'annex V d'estes bases.
e) Llista de títols de crèdit i la plantilla d'informació de la producció, que serà facilitada per l'IVARMS en la seua pàgina web (www.IVARMS-lafilmoteca.es).
9.2. Les empreses beneficiàries que obtinguen una subvenció biennal hauran d'aportar:
a) Abans del 30 de novembre de 2009, en el cas dels llargmetratges, una auditoria en què es justifiquen les despeses realitzades durant l'any 2009 per un import com a mínim igual a la part de la subvenció fixada per a l'anualitat. En el cas de curtmetratges, sèries i documentals de creació, la justificació de les despeses s'haurà de realitzar d'acord amb el punt 8.2 d'este annex i per un import com a mínim igual a la part de la subvenció fixada per a eixa anualitat.
b) Abans del 30 de novembre de 2010, complir les obligacions establides en la base 8 del present annex i presentar tota la documentació especificada en els punts 9.1.a, b, c, d i e.
9.3. Tota la documentació justificativa haurà de dirigir-se a l'IVARMS.
9.4. En el cas que els justificants no siguen documents originals, s'acceptaran fotocòpies compulsades pel funcionari habilitat a l'efecte.
9.5. Els crèdits pressupostaris destinats a la present convocatòria i disposats i no pagats per falta de justificació o perquè la justificació és insuficient o incorrecta, podran ser anul·lats quan concloga l'exercici, i el beneficiari perdrà el dret a percebre la subvenció assignada a l'anualitat.
9.6. Els justificants que s'aporten hauran de referir-se a despeses realitzades a partir de l'1 de gener de 2009.
9.7. S'autoritza els beneficiaris de les ajudes a finalitzar l'objecte de l'ajuda abans de la periodificació en anualitats que establix la resolució de concessió d'esta convocatòria.
9.8. La falta de justificació de les despeses determinarà la pèrdua del dret a cobrar l'ajuda concedida.
10. Pagament de les ajudes
10.1. El pagament de la subvenció concedida es farà efectiu una volta el beneficiari haja aportat la documentació requerida en els punts 9.1 i 9.2 de les bases d'este annex.
10.2. Es podrà avançar el cobrament de fins al 15% de la quantitat subvencionada a càrrec del pressupost de l'any 2009 si es presenta prèviament un aval bancari o una assegurança de caució per l'import indicat, que es depositarà a la Conselleria d'Economia, Hisenda i Ocupació. L'aval serà tornat una vegada s'haja presentat la documentació justificativa i s'hagen complit les altres obligacions establides.
11. Reintegrament de les quantitats percebudes
Qualsevol dels casos previstos en els articles 36 i 37 de la Llei General de Subvencions, així com l'incompliment de les obligacions establides en les bases d'esta convocatòria, seran causa de revocació de la subvenció i obligaran, si és procedent, a la devolució de les quantitats percebudes. Qualsevol alteració unilateral, per part del beneficiari, de les condicions tingudes en compte per a la concessió de l'ajuda podrà donar lloc a la modificació o a l'anul·lació, si és procedent, de la resolució de la concessió després de consultar la comissió avaluadora corresponent.
12. Documentació presentada i préstec de còpies
12.1. Els projectes originals de les produccions presentades romandran en els respectius expedients en poder de l'Institut Valencià de l'Audiovisual.
12.2. No es realitzaran préstecs de les còpies de preservació de les produccions subvencionades depositades a l'arxiu de l'IVARMS, llevat que la productora faça un depòsit previ del negatiu i es comprometa al mateix temps a finançar la tirada d'una nova còpia en el cas que la còpia prestada patira desperfectes durant el període de préstec.
Capítol II
Bases específiques de les ajudes a la producció de llargmetratges documentals, de ficció i d'animació destinats a les sales d'exhibició cinematogràfica.
13. Import de les ajudes
13.1. L'import global de les ajudes és de 890.000 euros.
13.2. L'ajuda màxima per a cada projecte no podrà superar el 50% del cost de producció de les empreses que puguen ser-ne beneficiàries conforme a la present resolució, tret del cas de pel·lícules difícils de caràcter experimental. L'import d'esta ajuda juntament amb l'acumulació d'altres ajudes estatals per a la mateixa producció audiovisual no podrà superar el límit del 50% del cost de producció.
13.3. Es podrà subvencionar un màxim de dos llargmetratges documentals.
14. Criteris de valoració
14.1. Per a la valoració dels projectes, fins a 95 punts, s'hauran de considerar els criteris següents:
1. Utilització de l'idioma valencià (fins a un màxim de 15 punts).
Per a obtindre el màxim de 15 punts, el sol·licitant haurà de certificar que la versió original del llargmetratge serà en valencià i que l'idioma utilitzat pels actors en el rodatge serà majoritàriament el valencià. Una vegada realitzada la producció, haurà d'acreditar-se el compliment d'este punt.
Podran obtindre un màxim de 10 punts els projectes la versió original dels quals no siga en valencià i que certifiquen que el llargmetratge s'estrenarà en versió valenciana en almenys cinc municipis de la Comunitat Valenciana de més de 20.000 habitants, en locals habitualment d'estrena i amb una permanència en cartell de set dies com a mínim, i en totes les sessions (amb un mínim de dos sessions diàries). L'estrena de la versió valenciana haurà de fer-se en el termini màxim de tres anys des de la concessió de la subvenció. El productor beneficiari de l'ajuda haurà de comunicar, en un model oficial facilitat per l'IVARMS, les dates d'estrena del llargmetratge en versió valenciana, especificant-ne les localitats, amb una antelació mínima de deu dies abans de la data d'estrena.
2. Realització del rodatge de la producció a la Comunitat Valenciana (fins a un màxim de 15 punts).
El màxim de 15 punts s'atorgarà a aquells projectes rodats íntegrament a la Comunitat Valenciana. La puntuació disminuirà proporcionalment al temps de rodatge realitzat a la Comunitat Valenciana. Els sol·licitants hauran de presentar un pla de treball detallat on figure el temps total de rodatge i les localitzacions, amb el temps de rodatge a la Comunitat Valenciana.
3. Contribució cultural valenciana (fins a un màxim de 15 punts).
- Si es basa en una obra previa d'un autor de la Comunitat Valenciana: 5 punts.
- Si es basa en fets històrics de la Comunitat Valenciana: 5 punts.
- Si l'acció transcorre a la Comunitat Valenciana: 3 punts.
- Si els protagonistes són habitants de la Comunitat Valenciana: 2 punts.
4. Viabilitat del projecte (fins a un màxim de 20 punts).
El màxim de 20 punts s'atorgarà als projectes que acrediten tindre finançat almenys el 60% del pressupost del projecte per part del productor sol·licitant (contractes d'adquisició de drets d'antena, resolucions de concessió d'ajudes publiques, contractes de distribució, documents que garantisquen econòmicament el projecte, etc.). No s'hi tindran en compte les cartes d'interés. La disminució en el percentatge finançat comportarà una disminució proporcional en la puntuació.
En el cas que el projecte haja rebut una ajuda pública per al desplegament de projecte d'una altra institució, obtindrà un mínim de 5 punts. I els altres 15 punts podrà aconseguir-los conforme al paràgraf anterior.
5. Interés cultural i social, originalitat i qualitat i valors artístics del guió (fins a un màxim de 30 punts).
14.2. Qualsevol canvi que es produïsca de caràcter substancial, hauran de ser autoritzats pel director de l'Institut Valencià de l'Audiovisual, després de consultar la comissió avaluadora. En el cas de no notificar els canvis produïts en el punt indicat, es procedirà a la revocació de la subvenció.
14.3. L'incompliment per part del beneficiari d'allò declarat en el projecte respecte als punts 1, 2 i 3 comportarà la devolució d'un 50% de la subvenció atorgada per cada punt incomplit.
15. Avaluació de les sol·licituds
Per a la valoració de les sol·licituds, es constituirà una comissió avaluadora nomenada per la vicepresidència de l'IVARMS. Hi actuarà com a president qui ocupe la vicepresidència de l'IVARMS; com a vicepresident, el director de l'IVARMS, i com a secretari, una persona al servici de l'IVARMS. S'hi nomenaran quatre vocals: dos representants de l'administració de la Generalitat i dos representants proposats per la Direcció General de RTVV. La comissió avaluadora té facultats per a realitzar per mitjà dels seus membres totes les comprovacions que considere necessàries per a la millor avaluació dels projectes presentats.
Capítol III
Bases específiques de les ajudes a la producció de curtmetratges
16. Import de les ajudes
16.1. L'import global de les ajudes és de 130.000 euros.
16.2. L'ajuda màxima per a cada projecte no podrà superar el 90% del cost de producció, pel fet de ser qualificats com a pel·lícules difícils i de baix pressupost. En tot cas, l'import d'esta ajuda juntament amb l'acumulació d'altres ajudes estatals per a la mateixa producció audiovisual no podrà superar el cost de producció.
16.3. Es podrà subvencionar un màxim de dos curtmetratges documentals.
17. Criteris de valoració
17.1. Per a la valoració dels projectes, fins a 105 punts, s'hauran de considerar els criteris següents:
1. Utilització de l'idioma valencià (fins a un màxim de 15 punts).
Per a obtindre estos punts, el sol·licitant haurà de certificar que la versió original del curtmetratge serà en valencià i que l'idioma utilitzat pels actors en el rodatge serà majoritàriament el valencià. Una vegada realitzada la producció, haurà d'acreditar-se el compliment d'este punt.
2. Realització del rodatge de la producció a la Comunitat Valenciana (fins a un màxim de 15 punts).
El màxim de 15 punts s'atorgarà a aquells projectes rodats íntegrament a la Comunitat Valenciana. La puntuació disminuirà proporcionalment al temps de rodatge realitzat a la Comunitat Valenciana. Els sol·licitants hauran de presentar un pla de treball detallat on figure el temps total de rodatge i les localitzacions, amb el temps de rodatge a la Comunitat Valenciana.
3. Contribució cultural valenciana (fins a un màxim de 15 punts).
- Si es basa en una obra previa d'un autor de la Comunitat Valenciana: 5 punts.
- Si es basa en fets històrics de la Comunitat Valenciana: 5 punts.
- Si l'acció transcorre a la Comunitat Valenciana: 3 punts.
- Si els protagonistes són habitants de la Comunitat Valenciana: 2 punts.
4. Viabilitat del projecte (fins a un màxim de 15 punts).
La viabilitat es valorarà a partir del finançament consolidat i de l'autenticitat de la relació entre el projecte presentat, el seu pla de finançament, el pressupost i els costos reals de mercat.
5. Interés cultural i social, originalitat i qualitat i valors artístics del guió (fins a un màxim de 45 punts).
17.2. Qualsevol canvi que es produïsca de caràcter substancial, hauran de ser autoritzats pel director de l'Institut Valencià de l'Audiovisual, després de consultar la comissió avaluadora. En el cas de no notificar els canvis produïts en el punt indicat, es procedirà a la revocació de la subvenció.
17.3. L'incompliment per part del beneficiari d'allò declarat en el projecte respecte als punts 1, 2 i 3 comportarà la devolució d'un 50% de la subvenció atorgada per cada punt incomplit.
18. Avaluació de les sol·licituds
Per a la valoració de les sol·licituds, es constituirà una comissió avaluadora nomenada per la vicepresidència de l'IVARMS. Hi actuarà com a president qui ocupe la vicepresidència de l'IVARMS; com a vicepresident, el director de l'IVARMS, i com a secretari, una persona al servici de l'IVARMS. S'hi nomenaran quatre vocals: dos representants de l'administració de la Generalitat i dos representants proposats per la Direcció General de RTVV.
La comissió avaluadora té facultats per a realitzar, a través dels seus membres, totes les comprovacions que considere necessàries per a l'adequada avaluació dels projectes presentats.
Capítol IV
Bases específiques de les ajudes a la producció de documentals de creació per a televisió en versió original en valencià.
19. Import de les ajudes
19.1 L'import global de les ajudes és de 72.000 euros.
19.2. L'import d'esta ajuda juntament amb l'acumulació d'altres ajudes estatals per a la mateixa producció audiovisual no podrà superar el límit del 50% del cost de producció.
20. Criteris de valoració
20.1 Per a la valoració dels projectes, fins a 65 punts, s'hauran de considerar els criteris següents:
1. Realització del rodatge de la producció a la Comunitat Valenciana (fins a un màxim de 10 punts).
El màxim de 10 punts s'atorgarà a aquells projectes rodats íntegrament a la Comunitat Valenciana. La puntuació disminuirà proporcionalment al temps de rodatge realitzat a la Comunitat Valenciana. Els sol·licitants hauran de presentar un pla de treball detallat on figure el temps total de rodatge i les localitzacions, amb el temps de rodatge a la Comunitat Valenciana.
2. Contribució cultural valenciana (fins a un màxim de 10 punts).
- Si l'obra recupera i utilitza material audiovisual de valor cultural per a la Comunitat Valenciana: 4 punts.
- Si es basa en fets històrics de la Comunitat Valenciana: 4 punts.
- Si l'acció transcorre a la Comunitat Valenciana: 1 punt.
- Si els protagonistes són habitants de la Comunitat Valenciana: 1 punt.
3. Viabilitat del projecte (fins a un màxim de 15 punts).
El màxim de 15 punts s'atorgarà a aquells projectes que acrediten tindre finançat almenys el 60% del pressupost del projecte per part del productor sol·licitant (contractes d'adquisició de drets d'antena, resolucions de concessió d'ajudes publiques, contractes de distribució, documents que garantisquen econòmicament el projecte, etc.). No s'hi tindran en compte les cartes d'interés. La disminució en el percentatge finançat comportarà una disminució proporcional en la puntuació.
En el cas que el projecte haja rebut una ajuda pública per a desplegament de projecte d'una altra institució, disposarà d'un mínim de 5 punts. I els altres 10 punts podrà aconseguir-los conforme al paràgraf anterior.
4. Interés cultural i social, originalitat i qualitat i valors artístics del guió (fins a un màxim de 30 punts).
20.2. Qualsevol canvi que es produïsca de caràcter substancial, hauran de ser autoritzats pel director de l'Institut Valencià de l'Audiovisual, després de consultar la comissió avaluadora. En el cas de no notificar els canvis produïts en el punt indicat, es procedirà a la revocació de la subvenció.
20.3. L'incompliment per part del beneficiari d'allò declarat en el projecte respecte als punts 1 i 2 comportarà la devolució d'un 50% de la subvenció atorgada per cada punt incomplit.
20.4. Els documentals per a televisió que sol·liciten estes ajudes hauran de realitzar-se obligatòriament en versió original en valencià. Seran exclosos aquells projectes amb una versió original que no siga en valencià.
21. Avaluació de les sol·licituds
Per a la valoració de les sol·licituds, es constituirà una comissió avaluadora nomenada per la vicepresidència de l'IVARMS. Hi actuarà com a president qui ocupe la vicepresidència de l'IVARMS; com a vicepresident, el director de l'IVARMS, i com a secretari, una persona al servici de l'IVARMS. S'hi nomenaran quatre vocals: dos representants de l'administració de la Generalitat i dos representants proposats per la Direcció General de RTVV.
La comissió avaluadora té facultats per a realitzar, a través dels seus membres, totes les comprovacions que considere necessàries per a l'adequada avaluació dels projectes presentats.
Capítol V
Bases específiques de les ajudes a la producció d'una sèrie
documental per a televisió en versió original en valencià.
22. Import de les ajudes i característiques
22.1 L'import global de les ajudes és de 55.000 euros.
22.2. L'import d'esta ajuda juntament amb l'acumulació d'altres ajudes estatals per a la mateixa producció audiovisual no podrà superar el límit del 50% del cost de producció.
22.4 Se subvencionarà únicament una sèrie, que haurà de tindre un valor cultural i social per a la Comunitat Valenciana.
22.5 El format de la sèrie serà de 13 capítols de 25 minuts o de 6 capítols de 50 minuts.
23. Criteris de valoració
23.1 Per a la valoració dels projectes, fins a 65 punts, s'hauran de considerar els criteris següents:
1. Realització del rodatge de la producció a la Comunitat Valenciana (fins a un màxim de 10 punts).
El màxim de 10 punts s'atorgarà a aquells projectes rodats íntegrament a la Comunitat Valenciana. La puntuació disminuirà proporcionalment al temps de rodatge realitzat a la Comunitat Valenciana. Els sol·licitants hauran de presentar un pla de treball detallat on figure el temps total de rodatge i les localitzacions, amb el temps de rodatge a la Comunitat Valenciana.
2. Contribució cultural valenciana (fins a un màxim de 10 punts).
- Si l'obra recupera i utilitza material audiovisual de valor cultural per a la Comunitat Valenciana: 4 punts.
- Si es basa en fets històrics de la Comunitat Valenciana: 4 punts.
- Si l'acció transcorre a la Comunitat Valenciana: 1 punt.
- Si els protagonistes són habitants de la Comunitat Valenciana: 1 punt.
3. Viabilitat del projecte (fins a un màxim de 15 punts).
La viabilitat es valorarà a partir del finançament consolidat i de l'autenticitat de la relació entre el projecte presentat, el seu pla de finançament, el pressupost i els costos reals de mercat.
4. Interés cultural i social, originalitat i qualitat i valors artístics del guió (fins a un màxim de 30 punts).
23.2. Qualsevol canvi que es produïsca de caràcter substancial, hauran de ser autoritzats pel director de l'Institut Valencià de l'Audiovisual, després de consultar la comissió avaluadora. En el cas de no notificar els canvis produïts en el punt indicat, es procedirà a la revocació de la subvenció.
23.3. L'incompliment per part del beneficiari d'allò declarat en el projecte respecte als punts 1 i 2 comportarà la devolució d'un 50% de la subvenció atorgada per cada punt incomplit.
23.4. Les sèries documentals per a televisió que sol·liciten estes ajudes hauran de realitzar-se obligatòriament en versió original en valencià. Seran exclosos aquells projectes amb una versió original que no siga en valencià.
24. Avaluació de les sol·licituds
Per a la valoració de les sol·licituds, es constituirà una comissió avaluadora nomenada per la vicepresidència de l'IVARMS. Hi actuarà com a president qui ocupe la vicepresidència de l'IVARMS; com a vicepresident, el director de l'IVARMS, i com a secretari, una persona al servici de l'IVARMS. S'hi nomenaran quatre vocals: dos representants de l'administració de la Generalitat i dos representants proposats per la Direcció General de RTVV.
La comissió avaluadora té facultats per a realitzar, a través dels seus membres, totes les comprovacions que considere necessàries per a l'adequada avaluació dels projectes presentats.